**การถอดบทเรียนประสบการณ์และการเรียนรู้**

**ด้านธรรมาธิปไตย (การยึดมั่นคุณธรรม นำการเปลี่ยนแปลง)**

**คณะนิเทศศาสตร์ มหาวิทยาลัยรังสิต**

**.......................................................................................................................**

**1. ชื่อ-สกุล ผู้เล่าเรื่อง**อาจารย์ปฏินันท์ สันติเมทีดล

**2. ชื่อ-สกุล ผู้บันทึก**ดร.จิรัชฌา วิเชียรปัญญา

**3. บทบาทหน้าที่และความรับผิดชอบของผู้เล่าเรื่อง**อาจารย์ประจำสาขาวิชาวารสารศาสตร์

คณะนิเทศศาสตร์ มหาวิทยาลัยรังสิต

**4. ชื่อเรื่องที่เล่า**มากกว่าการสอนหนังสือคือ การพัฒนาศักยภาพของความเป็นมนุษย์ให้คิดสร้างสรรค์

สังคมธรรมาธิปไตย

**5. บริบท หรือความเป็นมาของเรื่องที่เล่า**

ผู้เล่าเรื่องมีภูมิหลังการทำงานวิชาชีพทางด้านหนังสือพิมพ์มาโดยตลอดทั้งๆ ที่ไม่ได้สำเร็จการศึกษาด้านวารสารศาสตร์หรือนิเทศศาสตร์ หากแต่จบทางด้านกฎหมายจากมหาวิทยาลัย ธรรมศาสตร์ และจบสาขาการพัฒนาสังคมมาจากสถาบันบัณฑิตพัฒนบริหารศาสตร์ หรือนิด้า แต่ด้วยความชอบในการทำหนังสือตั้งแต่สมัยมัธยมศึกษาทำให้ผู้เล่าเรื่องทำงานทางด้านหนังสือพิมพ์มาโดยตลอด ทำงานต้นฉบับ บรรณาธิการ ตรวจงานมาอย่างต่อเนื่องแต่จะทำด้านกฎหมาย ทำจนกระทั่งหมดวาระการทำงานจึงได้มาทำงานที่มหาวิทยาลัยรังสิต เพราะมีความศรัทธาและเคารพในตัวท่านอธิการบดี ดร.อาทิตย์ อุไรรัตน์ ผู้มีวิสัยทัศน์ก้าวไกล และมีความเคารพต่อสถาบันและบ้านเมืองเป็นอย่างสูง และโดยเฉพาะอย่างยิ่งมีความประทับใจในรายวิชาธรรมาธิปไตยที่สอนให้กับนักศึกษาชั้นปีที่ 1 ทุกคนซึ่งเรียกว่าโดนใจของผู้เล่าเรื่องเป็นอย่างมาก ทำให้ผู้เล่าเรื่องมีพื้นที่ที่จะถ่ายทอดประสบการณ์ชีวิตที่ผ่านมา แลกเปลี่ยนเรียนรู้กับนักศึกษารุ่นใหม่ รวมทั้งยังเป็นการเปิดโอกาสให้ผู้เล่าเรื่องได้พัฒนานักศึกษาให้เป็นพลเมืองที่ดีของสังคมและประเทศชาติอีกด้วย

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

ผู้เล่าเรื่องมีกระบวนการจัดการเรียนการสอนเพื่อพัฒนานักศึกษาผ่านในรายวิชา RSU 101 ธรรมาธิปไตยดังนี้

6.1 การถ่ายทอดประสบการณ์การทำงานที่ผ่านมาแล้วในอดีตที่เกี่ยวข้องกับการเมืองการปกครอง และกฏหมาย ชี้ให้ผู้เรียนมองเห็นถึงความเป็นมา วิวัฒนาการ และปัญหาของบ้านเมืองที่บอบช้ำที่เกิดจากการบริหารงานของนักการเมืองที่ไร้คุณภาพ

6.2 การหยิบยกข่าวซึ่งเป็นที่สนใจและมีผลกระทบต่อสังคมนำมาเป็นตัวอย่างในชั้นเรียนและเชื่อมโยงเข้าสู่การเรียนการสอนเช่น ประเด็นข่าวเรื่องการทุจริตคอรัปชั่นข่าวอาชญากรรมข่าวบันเทิง รวมทั้งเรื่องสิทธิและหน้าที่การเคารพต่อกฎหมาย รวมทั้งมุมมองความยุติธรรมในสังคม เพื่อสร้างการรับรู้และตระหนักถึงผลกระทบต่างๆ ที่เกิดขึ้นอันเนื่องจากการกระทำของบุคคลที่อยู่ในสังคมเดียวกันกับนักศึกษา

6.3 เปิดพื้นที่ของการแลกเปลี่ยนมุมมองและทัศนะที่หลากหลายพร้อมๆ ไปกับการสอดแทรกประเด็นเรื่องคนเก่ง คนดี แต่ขาดคุณธรรม หากได้มาเป็นชนชั้นปกครอง หรือข้าราชการ ก็จะทำให้เกิดความวุ่นวาย ความบอบช้ำในหน่วยงาน สังคมและประเทศชาติได้ เพราะคนเหล่านั้นจะใช้ความฉลาดมากอบโกยความสุขเพื่อตนเองมากกว่าทำงานเพื่อสร้างความอยู่ดีกินดีให้กับประชาชน ทำให้ผู้เรียนเกิดความตระหนักในเรื่องคนดี คนเก่ง และมีคุณธรรมควบคู่กันไปด้วย

6.4 จัดกลุ่มผู้เรียนให้มาอภิปรายในลักษณะเวทีเสวนาในชั้นเรียนคล้ายๆ การโต้วาที มีฝ่ายที่เห็นด้วยและไม่เห็นด้วย ซึ่งผู้สอนจะบอกผู้เรียนว่าคนเรามีสิทธิและเสรีภาพในการพูดได้เต็มที่ นักศึกษาจะต้องรวบรวมแก่นแท้ของเรื่องที่จะนำเสนอและเชื่อมโยงอย่างมีความสัมพันธ์กัน ทำให้ผู้เรียนกล้าพูดกล้าแบ่งปันประสบการณ์ และกล้าที่แสดงความคิดเห็นทั้งนี้โดยผู้เล่าเรื่องจะบอกกับผู้เรียนว่าไม่มีอะไรผิดหรือไม่มีอะไรถูกทั้งหมด เสียงข้างน้อยอาจเป็นเสียงที่ถูกต้องในสังคมก็เป็นไปได้จึงทำให้ผู้เรียนทุกคนกล้าพูดและแสดงความคิดเห็นของตนเองมากยิ่งขึ้น

6.5 การมอบหมายให้ทำโครงการข่าวที่น่าสนใจซึ่งมีผลกระทบต่อสังคม ทั้งนี้โดยให้อิสระกับผู้เรียนในการเลือกข่าวที่เป็นประเด็นร้อน ยังหาคำตอบไม่ได้ หรือยังไม่มีบทสรุปของข่าวที่ชัดเจน มาจัดทำโครงการ และค้นคว้าจากแหล่งที่หลากหลาย เช่น หนังสือพิมพ์ โทรทัศน์ เป็นต้น

**7. เทคนิคหรือกลยุทธ์ที่ทำให้เกิดความสำเร็จ**

7.1 การสอนโดยเชื่อมโยงกับตัวอย่างสถานการณ์ที่เกิดขึ้นจริงในสังคม ซึ่งทำให้ผู้เรียนเกิดความสนใจ สามารถติดตามเรื่องราวต่างๆ ได้อย่างสะดวกรวดเร็ว รวมทั้งสามารถค้นคว้าข้อมูลจากแหล่งที่หลากหลายมาร่วมพูดคุยในชั้นเรียนได้

7.2 การสอนโดยการตั้งคำถามเพื่อกระตุ้นการคิดของผู้เรียนต่อสถานการณ์ปัญหาของบ้านเมือง การทำงานของเจ้าหน้าที่ของรัฐและข้าราชการระดับสูง โดยเฉพาะอย่างยิ่งในเรื่องของการบังคับใช้กฏหมายและความยุติธรรมในสังคม เช่น ทำไมเราต้องเคารพต่อกฎหมายสังคมมีความยุติธรรมหรือไม่ เป็นต้น

7.3 การกระตุ้นให้เด็กที่ไม่ทำงานกลุ่มเข้ามามีบทบาทช่วยเหลืองานกลุ่มมากยิ่งขึ้น โดยผู้เล่าเรื่องจะพูดโน้มน้าวใจให้เด็กเหล่านั้นเห็นคุณค่าและความสำเร็จของการทำงานกลุ่ม การเรียนรู้ร่วมกัน และบทบาทหน้าที่ที่ผู้เรียนสามารถช่วยเหลือกลุ่มได้ เช่น ช่วยกันวางแผน ช่วยการค้นคว้าหาข้อมูล รวมทั้งเปิดโอกาสให้ผู้เรียนสามารถพูดคุยและสอบถามผู้เล่าเรื่องได้ตลอดเวลา ทำให้ผู้เรียนมีความ กล้าพูด กล้าแสดงความคิดเห็นและมีการโต้ตอบภายในกลุ่มมากยิ่งขึ้น

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น** (ที่ไม่ใช่ผู้เล่า)

-

**9. อุปสรรคหรือปัญหาในการทำงาน (Lessons Learned) และแนวทางในการแก้ปัญหา /**

**อุปสรรคดังกล่าว**

การสร้างการเปลี่ยนแปลงเชิงพฤติกรรมเรื่องการมีส่วนร่วมของเด็กหลังห้องเป็นเรื่องที่ยาก ผู้เล่าเรื่องแก้ปัญหาและอุปสรรคต่างๆ ด้วยวิธีการดังนี้

9.1 กระตุ้นให้เด็กหลังห้องมีบทบาทในกระบวนการจัดการเรียนการสอนมากขึ้น เช่น การมอบหมายให้เป็นผู้นำเสนองาน หรือการเป็นหัวหน้ากลุ่มในการอภิปรายหรือทำรายงาน เป็นต้น

9.2 สื่อสารด้วยวาจา ให้คำชมสำหรับความคิดที่ดี ความคิดที่สร้างสรรค์ รวมทั้งให้กำลังใจใน ยามที่ผู้เรียนประสบปัญหาหรืออุปสรรคในการทำงาน ที่สำคัญคือ การทำให้ผู้เรียนมองเห็นคุณค่าในตัวเองมากยิ่งขึ้นเพื่อสร้างพลัง และแรงบันดาลใจในการเรียนรู้ให้กับผู้เรียน

**10. ผลลัพธ์ หรือความสำเร็จที่เกิดขึ้นคือ**

10.1 นักเรียนหลังห้องเกิดการเปลี่ยนแปลงเชิงพฤติกรรมที่พึงประสงค์ เช่น การร่วมตอบคำถาม กล้าแสดงความคิดเห็น กล้าแบ่งปันประสบการณ์ และกล้าเป็นผู้นำเสนอรายงานหน้าชั้นเรียน และมีส่วนร่วมกับกิจกรรมในชั้นเรียนมากยิ่งขึ้น ที่สำคัญคือ นักเรียนหลังห้องเกิดความตั้งใจเรียนหนังสือมากยิ่งขึ้น เล่นโทรศัพท์มือถือน้อยลง จะตั้งใจฟังและสามารถตอบคำถามของผู้เล่าเรื่องได้มากขึ้น

10.2 หลังการสอบปลายภาคและสิ้นสุดเวลาการสอนในแต่ละภาคการศึกษา ผู้เรียนเกิด ความรัก เคารพ และความห่วงใยในผู้เล่าเรื่องเพิ่มมากขึ้น จะทักทายด้วยความปรารถนาดีต่อสุขภาพและการเดินทางของผู้เล่าเรื่องทุกครั้งที่พบกัน

10.3ผู้เล่าเรื่องเกิดความสุข หายเหนื่อยและเกิดความศรัทธาในอาชีพครูผู้สร้างการเปลี่ยนแปลงในตัวผู้เรียน

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

11.1 การพัฒนาศักยภาพของผู้เรียน ผู้สอนจำเป็นต้องมีจิตที่เมตตากรุณาในตัวผู้เรียนด้วย และจำเป็นจะต้องหาทุกหนทางเพื่อพัฒนาศักยภาพการเรียนรู้และอยู่ร่วมกันในสังคมได้อย่างมีศักดิ์ศรีของความเป็นมนุษย์

11.2 หากเราให้ความรักกับผู้เรียน ผู้เรียนก็จะรักเรากลับมา ผู้เล่าเรื่องเชื่อว่า ถ้าเรามอบสิ่งดีๆให้กับผู้เรียน ผู้เรียนก็จะอบอุ่นและมองเห็นว่ามีคนที่รักและปรารถนาดีกับเค้า ซึ่งจะทำให้งานสอนของเราเกิดผลสำเร็จ

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

12.1 ความศรัทธาและมีทัศนคติเชิงบวกต่อสังคมธรรมธิปไตยของผู้เล่าเรื่องก่อให้เกิดเป็นพลังขับเคลื่อนการทำงานเพื่อสร้างการเปลี่ยนแปลงให้กับผู้เรียนได้

12.2 การมีจิตที่ละเอียดอ่อน มีเมตตากรุณาของผู้เล่าเรื่องทำให้สามารถเข้าใจและเข้าถึงศักยภาพของผู้เรียนและสามารถเชื่อมโยงให้เกิดการพัฒนาตามศักยภาพของผู้เรียนได้

12.3 ความศรัทธาในศักดิ์ศรีของความเป็นมนุษย์ ซึ่งผู้เล่าเรื่องมองว่า ผู้เรียนบางคนอาจมีสภาวะที่หลีกเลี่ยงไม่ได้ ดังนั้นหน้าที่ของเราคือ การคืนคนดีสู่สังคม การให้โอกาสคน เพราะลูกศิษย์ของเราก็ไม่ได้เลวร้ายอะไรมากขนาดนั้น

12.4 การมีประสบการณ์การทำงานจริงในวงการสื่อสารมวลชนทางด้านการเมือง การปกครอง และกฏหมายมาเป็นเวลานาน ทำให้ผู้เล่าเรื่องสามารถเชื่อมโยงข่าวสารที่ทันสมัยกับการเรียนการสอน ได้อย่างน่าสนใจ

☺☺☺☺☺☺☺☺☺☺